Mexico: Ina historia ya kuvutia, janga la mihadarati latishia 
Ni nchi kubwa na maarufu duniani hususan katika tamaduni lakini limekumbwa na tishio la makundi sugu ya mihadarati linalotishia uthabiti wa taifa. Mexico iko katika bara la Amerika ya kaskazini katika mkia wa mwisho wa ardhi hiyo upande wa kusini. Iko mkabala na bahari kuu inayozunguka sehemu kubwa ya nchi kavu. Aidha, taifa hili linapakana na taifa kubwa la Marekani katika mpaka wake mrefu wa kaskazini. Hapa inapatikana na majimbo ya California, Arizona, New Mexico na Texas.
Kwa upande mkubwa wa magharibi na kusini kuna bahari kuu ya Pasifiki. Kusini mashariki kuna mataifa ya Guatemala, Belize na bahari ya Carribean. Nchi ina ukuruba mkubwa na nchi ya Ulaya ambalo liliteka na kuifanya koloni lake nayo ni Uhispania. Athari za Uhispania ni kubwa katika Mexico. Taifa hili linajulikana kwa kihispania kama ‘Estados Unidos Mexicanos’ yaani umoja wa mataifa ya kimexico. Wimbo wake wa taifa wanaouenzi pia umeitwa kihispania yaani ‘Himno Nacional Mexicano’ yaani wimbo wa taifa wa Mexico. Bendera maridadi ya taifa hili kubwa ina miraba mikuu mitatu ya rangi kijani, nyeupe na nyekundu ikiashiria ukulima, amani na ushujaa uzalendo wa kupigania nchi. Ikiwa na eneo kubwa la takriban kilomita milioni mbili mraba, Mexico ina idadi kubwa ya watu 126,577,691.
Kidini asilimia kubwa takriban 90% ni wakristo wa kikatoliki huku wa ‘Protestanti’ na madhehebu mengine yakisalia na asimilia iliobaki kwa uchache. Nchi hii imegawanywa katika majimbo 31 yaliyo huru. Aidha majimbo haya yana katiba huru mbali na mahakama zao. Majimbo haya aidha yana uhuru wa kuwa na magavana wanaochaguliwa na wananchi na kudumu kwa miaka sita kwa mihula mitatu. Jiji kuu la Mexico City ni huru kwa majimbo yote na makao makuu ya kitaifa. Mbali na jiji hili majimbo mengine kwa uchache ni Chihuahua, Sonora, Sinaloa, Nero Leon na Oaxaca.
Majimbo mengine ni Tamaulipas, Baja California Sur, Yucatan, Zacatecas, Chiapas, Durango, Nay an, Jaiso na Guerrero miongoni mwa mengine. Historia ya nchi hii ni kubwa. Ni nchi ambayo ilikaliwa na wanadamu na kuwa na utawala miaka 8,000 kabla ya kuzaliwa Yesu Kristo yaani 8,000 BC. Mexico ya kale ilikaliwa na makabila ya nyika ya ki-Maya na ki-Zapotee katika tamaduni za Oimek ulofikia kilele mwaka 1500 BC. Ilikuwa mwaka wa 1535 wakati baharia wa Kihispania na majeshi yake walipotuwa pwani ya Mexico na kutangaza kuwa himaya ya Mfalme wa Uhispania. 
Katika uvamizi huo wahispania walikuja na ugonjwa wa ndui (smallpox) ambao uliambukizwa wa -Mexico asilia na kuwamaliza huku wazungu wahispania wakiwa imara kwani miili yao ilizoea gonjwa hilo. Athari ya ugonjwa huu ulitumiwa na wahispania kueneza ukristo kwa wingi wakidai kuwa ni uponyaji wa gonjwa hili. Mengi ya kisiasa na misukosuko ilitokea na wa-Mexico walipata uhuru wao toka kwa Uhispania tarehe 16 Septemba 1810. Utawala wa kiimla ulichochea mapinduzi na vita vya wenyewe kwa wenyewe. Aidha Mexico imekuwa na mabadiliko ya kila mara ya uongozi katika chaguzi.
Baadhi ya marais walotawala nchi hii ni Vicente Fox mwaka 2000, Felipe Calderon (2006), Enrique Pena (2012) na Rais aliyedumu hadi sasa  tangu 2018 yaani Andres Manuel Lopez. Kiuchumi nchi hiiimebobea katika ukulima ikitoa mazao sufufu. Aidha, ina viwanda vingi na huduma mbali mbali kama akiba na usafiri na mawasiliano. Aidha, uchumi wa nchi hii umeimarika sana haswa sekta ya vifaa vya umeme, utalii na mafuta. Ajira inasaidia wengi katika sekta hizi nyeti.
Mexico imekuza kawi pakubwa ikiwa ni uti wa mgongo wa viwanda vyake. Inatoa stima kwa wingi katika njia mbali mbali. Bwawa wa Moreno katika Mto Grijalvalina unatowa megawati 2400 MW za umeme. Ni nchi ya tatu ulimwenguni kwa kutowa kawi ya jua (solar) kwa kiwango kikubwa. Hata hivyo, usalama ni changamoto kubwa hapa. Magenge ya mihadarati imezuka wakiteka watu nyara na kuuwa wakiwa na silaha hatari. Mexico ni makao makuu ya mihadarati ya hali ya juu na njia kuu ya kupitisha madawa hayo haramu haswa kutoka kitovu cha Amerika kusini.
Biashara hii ya madawa ya kulevya inalindwa na kuboreshwa na mabwenyenye watu wakubwa hata serikalini na wa kimataifa hususan mtandao wa Mafia. Hali hiyo ya mihadarati imefanya Marekani kuzuia wakimbizi wanaopitia Mexico kuingia Marekani ili wasiwaathiri wamarekani. Rais Donald Trump ameamuru kujengwa ua katika mipaka ya nchi hizo kuzuia wahalifu na wanaosafirisha madawa ya kulevya.
Kitamaduni na kisanii Wakenya wanaelewa burudani za filamu (soaps) za Mexico ambazo huonyeshwa katika runinga za Kenya. Mexico ni mwanachama wa umoja wa Mataifa na asai zingine za kimataifa. 

Question: Baharia wa kihispania walitua pwani ya Mexico lini
Answer: mwaka wa 1535